Avainsanat

Tiivistelmä



Avainsanat

1 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Vanhempainlomaa koskevan puitesopimuksen täytäntöönpanosta annettu direktiivi - Luonteeltaan normatiivinen toimi - Pienten ja keskisuurten yritysten etuja Euroopan tasolla edustavan ja valvovan yhdistyksen nostama kanne - Tutkimatta jättäminen

(EY:n perustamissopimuksen 173 artiklan neljäs kohta ja 189 artikla; sosiaalipolitiikasta tehdyn sopimuksen 3 ja 4 artikla; neuvoston direktiivi 96/34/EY)

2 Sosiaalipolitiikka - Sosiaalipolitiikasta tehty sopimus - Työmarkkinaosapuolten sopimukset - Täytäntöönpano neuvoston päätöksellä komission ehdotuksesta - Edellytys - Demokratian periaatteen noudattaminen - Sopimuksen allekirjoittajien edustavuus

(Sosiaalipolitiikasta tehdyn sopimuksen 3 artiklan 4 kohta ja 4 artikla)

Tiivistelmä

3 Kumoamiskanne, jonka pienten ja keskisuurten yritysten etuja Euroopan tasolla edustava ja valvova yhdistys on nostanut UNICE:n, CEEP:n ja EAY:n tekemästä vanhempainlomaa koskevasta puitesopimuksesta annetusta direktiivistä 96/34/EY, on jätettävä tutkimatta.

Direktiivi 96/34/EY, jonka neuvosto antoi sosiaalipolitiikasta muiden Euroopan yhteisöjen jäsenvaltioiden kuin Ison-Britannian ja Pohjois-Irlannin yhdistyneen kuningaskunnan kesken tehdyn sopimuksen 4 artiklan 2 kohdan perusteella, on luonteeltaan normatiivinen eikä perustamissopimuksen 189 artiklassa tarkoitettu päätös.

Vanhempainlomaa koskevassa puitesopimuksessa, joka direktiivillä on tarkoitus panna täytäntöön, esitetään vähimmäismääräykset, joiden tarkoituksena on helpottaa työssä käyvien vanhempien työhön ja perheeseen liittyvien velvollisuuksien yhteensovittamista, ja sitä sovelletaan kaikkiin työntekijöihin, sekä naisiin että miehiin, joilla on kussakin jäsenvaltiossa voimassa olevissa säädöksissä, työehtosopimuksissa tai käytännöissä määritelty työsopimus tai työsuhde. Direktiivi 96/34/EY täyttää perustamissopimuksen 189 artiklan vaatimukset, koska se on osoitettu jäsenvaltioille, joiden on toteutettava kaikki tarvittavat toimenpiteet voidakseen milloin tahansa taata direktiivissä edellytettyjen tulosten toteutumisen, ja koska puitesopimus, johon direktiivissä viitataan, jättää kansallisten viranomaisten valittavaksi muodon ja keinot näiden tulosten saavuttamiseksi.

Riidanalainen direktiivi ei koske kantajana olevaa yhdistystä joidenkin sille tunnusomaisten erityispiirteiden tai sellaisen tosiasiallisen tilanteen takia, jonka perusteella se erottuisi kaikista muista, minkä vuoksi direktiivin ei voida katsoa koskevan sitä erikseen.

Kantaja ei voi väittää, että sillä olisi yleinen oikeus osallistua sosiaalipolitiikasta tehdyn sopimuksen 4 artiklan 2 kohdan mukaisen menettelyn neuvotteluvaiheeseen, eikä myöskään, että sillä olisi nyt esillä olevassa asiassa erityinen oikeus osallistua puitesopimuksen neuvottelemiseen. Sosiaalipolitiikasta tehdyn sopimuksen 3 artiklan 2, 3 ja 4 kohdassa ja 4 artiklassa ei anneta yhdellekään työmarkkinaosapuolelle yleistä oikeutta osallistua kaikkiin kyseisen sopimuksen 3 artiklan 4 kohdan mukaisesti aloitettuihin neuvotteluihin, riippumatta eduista, joita se väittää edustavansa, vaikka kaikilla tämän sopimuksen 3 artiklan 2 ja 3 kohdan mukaisesti kuulluilla työmarkkinaosapuolilla on mahdollisuus käynnistää tällaiset neuvottelut. Pelkästään se, että kantaja on useaan otteeseen pyytänyt komissiolta oikeutta osallistua muiden työmarkkinaosapuolten käynnistämiin neuvotteluihin, ei muuta asiaa, koska varsinaisen neuvotteluvaiheen järjestäminen kuuluu pelkästään kyseisten työmarkkinaosapuolten eikä komission aloiteoikeuden piiriin.

Koska kantaja ei erotu sen edustavuus huomioon ottaen kaikista muista työmarkkinajärjestöistä, joita komissio on kuullut ja jotka eivät ole tehneet puitesopimusta, sillä ei ole oikeutta vaatia neuvostoa estämään puitesopimuksen täytäntöönpano yhteisön tasolla, eikä direktiivi 96/34/EY näin ollen koske kantajaa erikseen.

Vaikka komission ja neuvoston on tarkistettava, onko sosiaalipolitiikasta tehdyn sopimuksen 3 artiklan 4 kohdan ja 4 artiklan nojalla tehdyn sopimuksen allekirjoittaneilla työmarkkinaosapuolilla sopimuksen sisältöön nähden yhdessä riittävän laaja edustuspohja ja vaikka työmarkkinaosapuoli, jota komissio on kuullut sosiaalipolitiikasta tehdyn sopimuksen 3 artiklan 2 ja 3 kohdan mukaisesti ja joka ei ole tehnyt kyseessä olevaa sopimusta ja jonka edustuspohja - edelleen sopimuksen sisältöön nähden - on välttämätön allekirjoittajien yhteisen edustuspohjan täydentämiseksi, voi estää komissiota ja neuvostoa varmistamasta lainsäädäntöteitse sopimuksen täytäntöönpanoa yhteisön tasolla, nyt esillä olevassa asiassa komissio ja neuvosto ovat perustellusti katsoneet, että puitesopimuksen allekirjoittajien yhteinen edustuspohja - kun otetaan huomioon, että ne ovat toimialaltaan yleisiä työmarkkinakeskusjärjestöjä - on ollut sen sisältöön nähden riittävä, jotta puitesopimus voidaan panna yhteisön tasolla täytäntöön.

4 Komission ja neuvoston on tarkistettava sosiaalipolitiikasta tehdyn sopimuksen 3 artiklan 4 kohdan ja 4 artiklan nojalla tehtyjen sopimusten, joiden täytäntöönpanoa yhteisön tasolla neuvostolta pyydetään, allekirjoittajina olevien työmarkkinaosapuolten riittävä edustavuus. Tämä tutkimus edellyttää, että ne tarkistavat, onko sopimuksen allekirjoittaneilla työmarkkinaosapuolilla sopimuksen sisältöön nähden yhdessä riittävän laaja edustuspohja.

Näiden kahden toimielimen osallistumisen välityksellä työmarkkinaosapuolten väliselle sopimukselle annetaan yhteisön lainsäädännöllinen perusta, ilman että turvauduttaisiin perinteisiin perustamissopimuksen mukaisiin lainsäädäntömenettelyihin, joissa edellytetään Euroopan parlamentin osallistumista.

Vaikka sosiaalipolitiikasta tehdyn sopimuksen 3 artiklan 4 kohdassa ja 4 artiklassa tarkoitetussa menettelyssä ei määrätä Euroopan parlamentin osallistumisesta, kuitenkin demokraattinen periaate, johon Euroopan unioni perustuu, edellyttää - silloin kun Euroopan parlamentti ei osallistu lainsäädäntömenettelyyn - että kansojen osallistuminen tähän menettelyyn turvataan vaihtoehtoisella tavalla, nyt esillä olevassa asiassa niiden työmarkkinaosapuolten välityksellä, jotka ovat tehneet sopimuksen, jonka neuvosto vahvistaa määräenemmistöllä komission ehdotuksesta yhteisön tasolla lainsäädäntöteitse.